Wikiloc - 83. Senderisme en tren. De Núria a Er (Tren Groc) pel Camí de Núria
Senderisme en tren
Senderisme en tren on Wikiloc
83. Senderisme en tren. De Núria a Er (Tren Groc) pel Camí de Núria on Wikiloc

Coll de Finestrelles

Coll de Segalera

Coma Dolça

Estació Cremallera de Núria

Fonts del Segre

Estació d'Er (SNCF. Tren Groc)

Refugi de Camí de Núria

83. Senderisme en tren. De Núria a Er (Tren Groc) pel Camí de Núria - Wikiloc
LA TRAVESSA En aquesta ocasió us volem portar entre les estacions de Núria (cremallera de Núria) i Er (Tren Groc), població de l’Alta Cerdanya. Per arribar-hi sortirem des de Núria i creuarem el coll de Finestrelles, passarem per la Font del Segre i el refugi lliure del Camí de Núria abans no baixem fins a la vila d’Er. Parlem d’una altra travessa clàssica que va pel camí romeu que seguien els pelegrins per anar fins al Santuari de Núria. Tot el sender és conegut com el Camí de Núria. Fins i tot així s’anomena el refugi lliure per on passarem. A diferència d’altres travessades com la Núria-Eina o la Núria-Llo on després de superar un coll de seguida iniciem el descens, en aquest cas un cop assolit el coll de Finestrelles encara recorrerem durant molta estona camins a gran alçada. És una travessa d’alta muntanya que transita, però, per camins ben fressats fàcils de seguir. La ruta comença a l’estació del cremallera de Núria. Si volem allargar l’excursió, podem accedir al Santuari a peu per les diferents rutes marcades que hi donen accés. Però si volem fer-la en un sol dia, és més còmode i recomanable d’accedir a la Vall amb el tren cremallera i deixar per una altra ocasió la pujada a peu a Núria. DIFICULTAT Travessa que discorre per corriols d’alta muntanya fressats i còmodes. Tot i la manca de dificultats cal estar preparat pel mal temps sobtat que pot donar-se en qualsevol època de l’any. Cal portar calçat adequat i roba d’abric i per la pluja i el vent sempre que fem una sortida per alta muntanya. Per tal de fer la ruta amb un mínim de seguretat és convenient matinar i aprofitar les primeres hores del dia quan el temps és més estable. Evitem així al màxim les possibles tempestes que sovintegen al Pirineu per les tardes. ELS SENDERS Farem la travessa seguint un itinerari clàssic de romiatge que feien servir antigament els pelegrins d’aquest vessant de les muntanyes per arribar al Santuari de Núria. El camí es coneix com el Camí de Núria i tot i que no està abalisat com un sender amb entitat pròpia, sí que trobarem en tot moment marques de pintura. La ruta la podem dividir en quatre seccions segons els senyals (o no que trobarem): TRAM: Núria – Coll de Finestrelles. GRT-73 (marques blanques i vermelles) TRAM: Coll de Finestrelles – Er: Senyal groc de PR francès (a trams escàs) Una estona abans d’arribar al Coll de Segalera coincidim amb el recorregut anomenat Tomb pels Amors Salvatges (Boucle des Amours Sauvages), una ruta circular abalisada amb un triangle vermell de prop de 24km que recorre els boscos dels voltants de Llo. ELS TRENS - ESTACIÓ DE SORTIDA: Núria (Cremallera de Núria). Accedim a Núria des de Ribes de Freser amb el cremallera. Connecta amb Rodalies de Catalunya - ESTACIÓ D’ARRIBADA: Er (Tren Groc SNCF). Estació del Tren Groc d'SNCF. D'aquí hem d'agafar un tren a La Tor de Querol, on connectarem novament amb la línia R3 de Rodalies de Catalunya. Podeu consultar tots els horaris a: - Rodalies de Catalunya - Cremallera de Núria (FGC) - Tren Groc SNCF